דף לימוד ושיח להורים וילדים לחג השבועות
"לתת את הנשמה ואת הלב"
מגילת החסד

בחג השבועות נוהגים לקרוא את מגילת רות. סיפור המגילה התרחש לפני שנים רבות בתקופת השופטים. בעיר בית לחם שעל יד ירושלים חי זוג עשיר. שמם היה אלימלך ונעמי, ולהם שני בנים - מחלון וכיליון. באותן שנים לא ירד גשם והיתה בצורת קשה ובארץ ישראל נהיה רעב גדול. משפחת אלימלך לא רצתה להתחלק בשפע שהיה להם עם השכנים והעניים. הם העדיפו לנטוש את כולם ולעבור לארץ אחרת. בוקר אחד התעוררו אנשי בית לחם וגילו שהבית נעול והמשפחה נעלמה. התברר שהם נסעו לארץ מואב (היום - ירדן, ממזרח לים המלח). לא חולף זמן רב ואלימלך נפטר, ובהמשך גם שני הבנים. נעמי האלמנה נותרת לבדה כשלצידה שתי כלותיה, הנשים המואביות של בניה – עורפה ורות. נעמי מחליטה לחזור הביתה לארץ ישראל ומפצירה בשתי הנשים הצעירות שרצו להצטרף אליה, להישאר בארץ מולדתן. עורפה מקבלת את ההצעה, אך רות מסרבת לנטוש את חמותה ומתעקשת לחזור יחד איתה אל עמה. היא אומרת לה "באשר תלכי אלך. עמך – עמי ואלוקייך – אלוקיי". שתי הנשים חוזרות לבית לחם בזמן הקציר, ואנשי המקום נדהמים לראות את נעמי הזקנה והעניה שנותרה לבדה. כיוון שלא היה לשתי הנשים ממה להתפרנס יצאה רות אל השדות יחד עם כל העניים ללקט שיבולים שנשארו אחרי הקוצרים כדי שיהיה להן אוכל. בועז, אחד מאנשי בית לחם המכובדים והעשירים וגם קרוב משפחה של אלימלך, רואה את רות שבאה ללקט שיבולים בשדה שלו. הוא מתפעל מאוד מאישיותה וצניעותה ובעיקר מהחסד הגדול שעשתה עם נעמי חמותה, בכך שהיתה מוכנה לעזוב את ארצה ומולדתה וללכת אחריה אל עַם אחר. בועז מחליט לשאת את רות לאישה לשמחתה הגדולה של נעמי. לילד שנולד להם קוראים עובֵד, והוא היה אביו של ישי שהיה אביו של דוד מלך ישראל.
_____________________________________________________
· יש המכנים את מגילת רות - "מגילת החסד". מהן לדעתכם הסיבות לכך?
· איזה שם אחר הייתם נותנים למגילת רות?
· חכמינו זכרונם לברכה אמרו: "על שלושה דברים העולם עומד: על התורה ועל העבודה ועל גמילות חסדים" (משנה מסכת אבות, א,ב) – מדוע לדעתכם נבחרו שלושת אלו בתור הדברים החשובים ביותר, שהם הבסיס של העולם? איפה בחיים שלכם מתבטאים הדברים הללו? _____________________________________________________
נא קראו יחד את הסיפור הבא על המלך מונבז (שלט בממלכת חֲדָיֵבּ במאה הראשונה לספירה. בהמשך התגייר ונקבר בירושלים) וכיצד התנהג בזמן הרעב בארצו: 
מעשה במוּנבַּז המלך שחילק את  אוצרותיו ואוצרות אבותיו בשנות בצורת. חברו עליו אחיו ובית אביו ואמרו לו: אבותיך גנזו והוסיפו על של אבותם ואתה מבזבזם! 

אמר להם: 
אבותי גנזו אוצרות ממון ואני גנזתי אוצרות נפשות.
אבותי גנזו דבר שאין עושה פירות ואני גנזתי דבר שעושה פירות.

אבותי גנזו במקום שהיד שולטת בו ואני גנזתי במקום שאין היד שולטת בו.

אבותי גנזו לאחרים ואני גנזתי לעצמי.
אבותי גנזו למטה ואני גנזתי למעלה.
 (תלמוד בבלי, מסכת בבא בתרא יא,א:)
מונבז המלך לקח את אוצרות הארמון שהצטברו במשך כמה דורות, והשתמש בהם כדי לפרנס את עניי ארצו שסבלו מהמחסור והרעב בשנות הבצורת.

· מדוע כעסו עליו בני משפחתו?
· מה אתם הייתם עונים להם לו הייתם במקומו?
· מה התשובות שמונבז משיב להם? איזו מבין תשובותיו של מונבז מצאה חן בעיניכם במיוחד?
_____________________________________________________

מדרש ויקרא רבה לד,ח: אמר רבי יהושע: יותר ממה שבעל הבית (=העשיר) עושה עם העני, העני עושה עם בעל הבית, שֶכֵּן רות אומרת לנעמי "שם האיש אשר עשיתי עמו היום בועז" (רות ב,יט). 
כלומר, למרות שבועז העשיר הוא זה שנתן מהתבואה שלו לרות, לא כתוב שהוא עשה למענה, אלא שהיא עשתה למענו. רבי יהושע מגלה בדבריה של רות חידוש גדול. אם חשבנו עד היום שהעשיר נותן לעני, מתברר שמה שהעני נותן לו - גדול הרבה יותר! 

· לְמַה מתכוון רבי יהושע? מה בעצם נותן העני לעשיר בזה שמאפשר לו את ההזדמנות לתת צדקה?
· בתוך מסגרת של משפחה יש הרבה נתינה וקבלה לשני הצדדים. כל אחד (הורֶה / ילד) יגיד עכשיו לפחות שלושה דברים שהוא מקבל מן השני?
__________________________________________________________

     שני ימים יש בארץ ישראל / כתבה: בריה ברטון 

שני ימים יש בארץ ישראל. האחד מימיו מתוקים ודגים חיים בו. כתמי ירק מפארים את גדותיו. עצים פורשים את ענפיהם עליו ושולחים את שורשיהם הצמאים לשתות את מימיו המבריאים. לאורך חופיו משחקים הילדים, כפי ששיחקו ילדים בימי התנ"ך. נהר הירדן מביא אל הים הזה מים נוצצים שירדו מעל הגבעות. האנשים הקימו את בתיהם סמוך לגדותיו, הציפורים בנו כאן את קיניהן וכל בעלי החיים שמחים על שזכו לשבת במקום הזה.

נהר הירדן ממשיך לזרום דרומה ומשתפך לתוך ים אחר. כאן אין זכר לדגים. עלה אינו רועד, ציפורים אינן שרות, ילדים אינם צוחקים. הנוסעים פונים מכאן ובוחרים בדרך אחרת. אוויר כבד תלוי על פני המים, אדם חיה ועוף אינם שותים את מימי האגם.

מהו הגורם להבדל עצום זה בין שני האגמים שאינם רחוקים זה מזה?

לא בנהר ירדן האשם, הוא מגיר את מימיו לתוך שני האגמים. לא בסביבה שבה הם נמצאים האשם, ולא באדמה שמסביב.

הרי מקור ההבדל: ים כינרת מקבל את מימי הירדן, אך אינו שומרם לעצמו. תמורת כל טיפה הזורמת לתוכו הוא מזרים טיפה אחרת מתוכו.

האגם השני ערום יותר, הוא אוגר את המים הבאים לתוכו בתאווה של קמצן. הוא לא יוציא את המים מתוכו. כל טיפה הבאה אליו הריהו שומר עליה.

ים כינרת נותן ועל כן ים החיים הוא. הים השני אינו נותן מאומה, ובני האדם קראו לו "ים המוות".

שני סוגי אגמים יש בארץ ישראל. שני סוגי בני אדם יש בעולם.

· מה ההבדל בין שני האגמים?
· מה גורם לאדם להתנהג כמו ים המלח? מה הוא 'מרוויח' מזה?
· מה גורם לאדם להתנהג כמו ים הכנרת? (אפשר יותר מתשובה אחת). 
· איך אתה מרגיש אחרי שאתה נותן למישהו אחר?
· במה אתה דומה לים כנרת? 
__________________________________________________________

עיגולי השמחה / דסי רבינוביץ ז"ל *
לכל אדם יש עיגול בלב, עיגול השמחה.
לפעמים העיגול קטן, אך הוא יכול לגדול ולגדול ולגדול...
כאשר עיגול השמחה גדול, הוא שולח עיגולים קטנים למקומות נסתרים בגוף, מקומות שלפעמים כואבים.
וככל שיש יותר עיגולים קטנים, פחות מקומות כואבים.
יש אנשים שעיגול השמחה שלהם קטן, ולנו יש תפקיד - לעזור לו לגדול. וודאי שואלים אתם - איך?
כל אחד מאיתנו חושב על דרך.  אפשר להביא לו סוכריה, לתת לו פרח, לשיר לו שיר, לצייר לו ציור,

או אפילו פשוט לומר לו: בוקר טוב, מה שלומך היום?
והכי חשוב, לעשות את זה בכיף, בשמחה, מכל הלב!
* דסי רבינוביץ היתה נערה שהתמודדה בגבורה עם מחלת הסרטן. היא בלטה בשמחת החיים שהפיצה לכל עבר למרות הכאב והקושי של המחלה. "עיגולי השמחה" הוא קטע שחיברה ונמצא רק אחרי מותה. הוא משקף את אישיותה ואמונה של דסי ואף הולחן לשיר.
· מה מצב עיגול השמחה שבלב שלכם? מה אתם עושים כדי להגדיל אותו?
· כסף אינו הדבר היחיד שאפשר לתת לאחר. לפעמים עצה טובה, מחמאה ואפילו חיבוק יכולים להיות מאוד משמעותיים. האם תוכלו לעשות רשימה של לפחות ארבעה דברים שאתם יכולים להעניק לאחרים, שאינם קשורים בכסף? 
_____________________________________________________________________
"צריך שכל איש ידע ויבין שבתוך תוכו דולק נר. ואין נרו שלו כנר חברו, ואין איש שאין לו נר. 
וצריך שכל איש ידע ויבין, שעליו לעמול ולגלות את אור הנר ברבים ולהדליקו לאבוקה גדולה ולהאיר את העולם כולו"  
(הרב אברהם יצחק קוק, הרב הראשי הראשון לארץ ישראל(
כתב: הרב יוני לביא. הזכויות שמורות לארגון צהר. בהוצאה מעוצבת יותר
